France: minorancis discriminadis, lu dîs ancje la ONU
E je rivade al esam dal Consei dai dirits umans de ONU la informative metude adun de esperte indipendente Gay McDougall, specialiste in teme di minorancis. Intal document si dîs a clâr che il stât francês nol rispiete i dirits linguistics e culturâi des minorancis. Il stât al è obleât a creâ condizions che a favorissin la tutele des minorancis, ma in France chest nol sucêt. Par chest, si lei tal rapuart, a van modificadis lis politichis statâls in teme di minorancis che a àn di jessi concuardadis cu lis comunitâts interessadis. Cundut che il stât francês al à une legjislazion siore par fâi cuintri ae discriminazion, ma no le met in vore cuant che si trate di minorancis. Il prin pas che il stât francês al à di fâ par cambiâ la situazion al è ricognossi che sul so teritori a esistin minorancis nazionâls, linguistichis e religjosis. Daspò – e spieghe la McDougall – il guvier di Parîs al varà di ratificâ i diviers struments normatîfs europeans in teme di dirits des minorancis, tant che la Cjarte europeane pes lenghis regjonâls o minoritariis, la Convenzion cuadri pe protezion des minorancis nazionâls e la Convenzion di difese dai dirits umans e des libertâts di fonde.
Font: Gara, 05/04/08
fur_Latn fur_Latn oci_Latn